S-119/2006

Mál þetta, sem þingfest var og dómtekið 6. september sl., er höfðað af Lögreglustjóranum á Sauðárkróki 12. júlí 2006 á hendur J-kk-þgf I-kk-þgf E-kk-þgf, fæddum 1. desember 1979, til heimilis að Hlíðarbraut 8, Blönduós, ,,fyrir fíkniefnalagabrot, með því að hafa aðfaranótt laugardagsins 18. júní 2005, haft 0,78 gr. af tóbaksblönduðu kannabisefni í vörslum sínum í bifreið sinni TU-721, þegar lögreglan stöðvaði för hans skammt frá tjaldsvæðinu á Nöfum á Sauðárkróki.

Telst brot þetta varða við 2. gr., sbr. 5. og 6. gr. laga um ávana- og fíkniefni nr. 65/1974 með áorðnum breytingum, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002

Þess er krafist að ákærði verði dæmdur til refsingar, og jafnframt er þess krafist að framangreind ávana- og fíkniefni, sem lögreglan lagði hald á við rannsókn málsins, verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001”

II

Ákærði sótti ekki þing og boðaði ekki forföll þegar málið var þingfest 6. september sl. Málið er því dæmt með vísan til 1. mgr. 126. gr. laga um meðferð opinberra mála nr. 19/1991 enda er þess getið í fyrirkalli sem birt var fyrir ákærða sjálfum á lögmætan hátt 23. ágúst sl. að svo mætti fara með málið.

Þar sem ákærði hefur ekki látið málið til sín taka verður með vísan til þess sem að framan er rakið að líta svo á að hann viðurkenni háttsemi þá sem honum er í ákæru gefin að sök og telst sök hans þar með nægilega sönnuð enda er ákæran í samræmi við gögn málsins og brot hans þar réttilega fært til refsiákvæða.

Samkvæmt vottorði Sakaskrár ríkisins á ákærði að baki allnokkurn sakarferil en hann hefur frá árinu 1998 hlotið 6 refsidóma og einu sinni gengist undir sátt. Í lok árs 2004 var ákærði dæmdur í 4 mánaða skilorðsbundið fangelsi fyrir líkamsárás. Í apríl 2005 var hann dæmdur í 3 mánaða skilorðsbundið fangelsi fyrir líkamsárás en þar var um hegningarauka að ræða við dóminn 2004 sem áður er getið. Önnur brot ákærða hafa ekki áhrif á niðurstöðu máls þessa. Þegar horft er til þess að í máli þessu er ákærði sakfelldur fyrir að hafa undir höndum tiltölulega lítið magn af tóbaksblönduðu hassi þykja skilyrði vera til þess að láta skilorðsdómana haldast en ákvarða honum sérstaka refsingu vegna þess brots sem hér er til umfjöllunar sbr. heimild í 60. gr. almennra hegningarlaga nr. 19/1940 sbr. 7. gr. laga nr. 22/1955 og 7. gr. laga nr. 24/1999. Refsing ákærða þykir hæfilega ákveðin 30.000 króna sekt til ríkissjóðs en 4 daga fangelsi komi í stað sektarinnar verði hún ekki greidd inna 4 vikna.

Með vísan til kröfugerðar ákæruvalds, gagna málsins og tilgreindra lagaákvæða í ákæruskjali, ber að gera upptæk fíkniefni, svo sem í dómsorði greinir.

Enginn sakarkostnaður hefur fallið til við mál þetta.

Af hálfu ákæruvaldsins sótti málið B-kk-nf M-kk-nf M-kk-nf fulltrúi lögreglustjórans á Sauðárkróki.

H-kk-nf H-kk-nf dómstjóri kveður upp dóm þennan.

DÓMSORÐ

Ákærði J-kk-nf I-kk-nf E-kk-nf, greiði 30.000 króna sekt til ríkissjóðs en 4 daga fangelsi komi í stað sektarinnar verði hún ekki greidd innan 4 vikna.

Enginn sakarkostnaður hefur fallið á málið.

Upptæk eru 0,78 grömm af tóbaksblönduðu kannabisefni sem haldlögð voru við rannsókn málsins.

H-kk-nf H-kk-nf.